 MC Oluọmọ di alaga awọn onimọto ni gbogbo ipinlẹ Yoruba : Ni bayii, bi wọn ba pe ilumọ-ọn-ka olori ẹgbẹ to n ṣakoso awọn gareeji ati ibudokọ ero gbogbo tẹlẹri, nipinlẹ Eko, Alaaji Musiliu Ayinde Akinsanya, tawọn eeyan mọ si MC Oluọmọ, ni Alaga awọn alaga bayii, ko sirọ nibẹ, tọhun ko si ṣisọ rara, latari bi wọn ṣe ṣẹṣẹ yan ọkunrin naa sipo Alaga ẹgbẹ onimọto, National Union of Road Transport Workers NURTW, ni GuusuIwọ-Oorun Naijiria, ti i ṣe ilẹ Yoruba, ninu eyi ti awọn ipinlẹ mẹfa wa.Awọn alaṣẹ ẹgbẹ naa lapapọ ni wọn buwọ lu iyansipo MC Oluọmọ nibi ipade ẹlẹkun-jẹkun ẹgbẹ naa, eyi to waye ni Zone 2, Council Secretariat Plot, 1212, Dagbolu Layout, lọna Ikirun, niluu Oṣogbo, ipinlẹ Ọsun, lỌjọbọ, Tọsidee, ọjọ karun-un, oṣu Kẹwaa yii.Nibi ipade naa ni wọn ti kede pe awọn alaṣẹ apapọ ẹgbẹ ti fọwọ si i pe ki MC Oluọmọ wa nipo adele ẹkun SouthWest ẹgbẹ National, titi ti eto idibo ẹgbẹ naa yoo fi waye nipari oṣu Kẹwaa yii.Nigba to n sọrọ nibi ipade naa, ẹni to ṣe alaga ipade ọhun, Ọgbẹni Nasiru Kọmọlafẹ, to jẹ Akapo ẹgbẹ lapapọ tẹlẹri, sọ pe: Alaga ẹkun ko si nipade yii, ṣugbọn igbakeji rẹ wa nibi, gbogbo ile si ti panu-pọ lati yan Musiliu Akinsanya, tawọn eeyan n mọ si MC Oluọmọ pe ko di ipo alaga ẹkun GuusuIwọ-Oorun mu na, titi ta a maa fi dibo laipẹ.Niṣe latẹwọ ro waa waa, ti iro ayọ si sọ bi wọn ṣe ṣe ikede naa, tawọn ololufẹ MC Oluọmọ si n fo soke fun idunnu.Kọmọlafẹ tun fi akoko naa parọwa sawọn gomina ipinlẹ mẹrin ti wọn ti ká igbokegbodo ẹgbẹ onimọto National lọwọ ko, pe ki wọn gbẹsẹ kuro lori ifofinde ẹgbẹ wọn, ki ajọṣe to dan mọran pẹlu awọn ijọba ipinlẹ wọn le tẹsiwaju.Ipinlẹ mẹfa lo wa ni ẹkun Zone 2, amọ o ṣe ni laaanu pe ipinlẹ meji la ti n ṣiṣẹ bayii, mẹrin yooku ko ti i le ṣiṣẹ.Amọ ba a ṣe bẹrẹ ipade yii ni wọn n gbe e si mi leti pe ijọba ipinlẹ Ogun ti n pari eto lati jẹ ki ẹgbẹ wa bẹrẹ iṣẹ pada. Wọn ni wọn ti kasẹ kuro lori ifofinde ti wọn ṣe. O waa ku ipinlẹ mẹta bayii, tori a o le ṣeto idibo pẹlu ipinlẹ meji ninu mẹfa.  Mo n lo anfaani yii lati parọwa si awọn ijọba ipinlẹ Ondo, Ọṣun ati Ọyọ pe ki wọn wo o ṣe fun wa, ki wọn jẹ ki ẹgbẹ National bẹrẹ akoso pada lawọn ipinlẹ wọn. Gẹgẹ bo ṣe wi. 